SAMCO เสียงอ่อย รับรายได้ปีนี้พลาดเป้า-จ่อเปิดโครงการใหม่กว่า 4.4 พันลบ.
SAMCO เสียงอ่อยยอมรับรายได้ปีนี้พลาดเป้าที่ตั้งไว้ 30% หลังยอดขายคอดโดติดรถไฟฟ้าสีม่วงฝืด ปัจจุบันตุน Backlog แล้ว 200 ลบ. คาดรับรู้ทั้งหมดปีนี้
22 ส.ค. 2559

นายกิตติพล ปราโมช ณ อยุธยา กรรมการผู้จัดการ บริษัท สัมมากร จำกัด (มหาชน) หรือ SAMCO เปิดเผยว่า บริษัทยอมรับว่ารายได้น่าจะเติบโตไม่ถึง 30% ตามเป้าหมาย แต่ก็ยังมั่นใจว่าจะเติบโตมากกว่าระดับ 1,509 ล้านบาทในปีก่อน
ขณะที่ในช่วง 6 เดือนแรกปีนี้ทำรายได้ได้แล้ว 810.75 ล้านบาท  เนื่องจากโครงการรถไฟฟ้าสายสีม่วงล่าช้ากว่าที่คาด ทำให้โครงการเอสเก้า คอนโด ที่เปิดขาย มียูนิตเหลือขายถึง 40% คิดเป็นมูลค่า 500 ล้านบาท จากที่คาดไว้ว่าปีนี้จะขายได้ทั้งหมด
อย่างไรก็ตาม บริษัทตั้งเป้าหมายรายได้ปี 62 เติบโตมาที่ราว 4,000 ล้านบาท เป็นไปตามการเปิดโครงการใหม่ ๆ อย่างต่อเนื่อง
ทั้งนี้ ปัจจุบันบริษัทมียอดขายรอโอน (Backlog) ประมาณ 200 ล้านบาท คาดว่าจะสามารถรับรู้ได้ทั้งหมดในปีนี้ ขณะที่ก็เตรียมเปิดโครงการใหม่อีก 3 โครงการ  ในช่วงที่เหลือของปีนี้ มูลค่ารวม 4,400 ล้านบาท  ซึ่งคาดโครงการทั้งหมดจะสามารถทยอยรับรู้รายได้ภายใน 3 ปี (59-61)
นอกจากนี้บริษัทฯ วางงบลงทุนซื้อที่ดินปีนี้ 1,000 ล้านบาท ซึ่งใช้ไปแล้ว 600 ล้านบาท โดยช่วงที่เหลือจะซื้อที่ดินไว้พัฒนาเป็นบ้านเดี่ยว เนื่องจากประเมินว่า ตลาดแนวราบยังเติบโตได้ดีทั้งบ้านเดี่ยว ทาวน์โฮม และ บ้านแฝด ในขณะที่แนวสูง หรือ คอนโดมิเนียมพบว่าชะลอตัว ซึ่งคาดว่าจะชะลอตัวไปถึงปีหน้า เนื่องจากมีอุปทานที่มากเกินความต้องการจริง โดยปัจจุบันมีสัดส่วนบ้านเดี่ยวอยู่ที่ 80% คอนโดมิเนียม 20% และสิ้นปีนี้สัดส่วนจะเปลี่ยนไปเป็นบ้านเดี่ยว 70% คอนโดมิเนียม 20% และ ทาวน์โฮม 10%
สำหรับยอดปฎิเสธสินเชื่อปัจจุบันอยู่ที่ 21% ซึ่งคาดว่าเฉลี่ยทั้งปีก็จะอยู่ในระดับดังกล่าว จากสิ้นปี 58 อยู่ที่ 18% โดยสถานะลูกค้ามีหนี้สินอย่างอื่นเพิ่มมากขึ้น ประกอบกับ ธนาคารระมัดระวังการปล่อยกู้มากขึ้น หรือไม่อนุมัติตามวงเงินที่ลูกค้าต้องการ
 